
MINUTI

Il-Minuti tal-Laqgħa Nru 51, li saret fit-3 ta’ Diċembru 2025, ġew approvati.

DISKUSSJONI DWAR IS-SAĦĦA MENTALI F’PAJJIŻNA - KONTINWAZZJONI

IĊ-CHAIRPERSON (Onor. Katya De Giovanni): Illum se nkomplu d-diskussjoni dwar is-saħħa mentali f’pajjiżna. Magħna hawn il-Ministru Jo Etienne Abela. Ministru, aħna ppreżentajnielek il-feedback tagħna fuq is-saħħa mentali u issa nixtiequ nagħlqu dan id-dibattitu bil-feedback li tista’ tagħtina inti fuq il-punti li konna għaddejnielek bħala Kumitat. Nixtieq ngħid ukoll li kellha tkun preżenti magħna ċ-Chairperson tal-Kumitat Permanenti dwar is-Saħħa, l-Onor. Romilda Zarb, iżda tinsab indisposta minħabba li għadu kemm ġie rilaxxat it-tifel tagħha mill-isptar. Minn hawnhekk nawgurawlu fejqan ta’ malajr. 

Ministru, jekk jogħġbok, f’idejk sabiex tagħtina l-kummenti tiegħek.  

ONOR. JO ETIENNE ABELA (Ministru għas-Saħħa u l-Anzjanità Attiva): Dwar is-saħħa mentali hemm ħafna affarijiet xi ngħid, però nixtieq li waqt din id-diskussjoni nitkellem dwar x’qegħdin nagħmlu bħalissa u x’biħsiebna nagħmlu fis-snin li ġejjin. Jien se nkun qiegħed inġebbidha sal-2028. X’qegħdin nagħmlu bħalissa? Se nibda niddiskuti dwar materja li tmiss ma’ ħafna persuni u ċjoè il-mediċini. Kondizzjoni li kulma jmur qed naraw iktar persuni b’din id-dijanjosi hija dik tal-ADHD. Din hija kondizzjoni li tolqot liż-żgħar kif ukoll lill-adulti, u allura dejjem ikollna bżonn ta’ stocks  ta’ mediċini tajbin, kif ukoll id-dożaġġi li l-persuna jkollha bżonn. Nista’ nitkellem dwar mediċina waħda, dik li hija l-Methylphenidate, li qed nagħmlu dak kollu possibbli sabiex pajjiżna jkun dejjem stocked bid-diversi dożaġġi tagħha. Qegħdin nintroduċu tliet mediċini ġodda għall-ADHD. Bdejt b’din il-kondizzjoni għax hija xi ħaġa li tirrigwarda faxxa wiesa’ ta’ etajiet. 

Minbarra l-mediċini, ovvjament hija importanti ħafna l-infrastruttura. U se nibda bl-Isptar Monte Carmeli, sptar li sfortunatament kemm-il darba jirċievi bad press, imma sptar li serva lil pajjiżna matul dawn l-aħħar 200 sena. Għalhekk issa wasal iż-żmien li s-servizzi ta’ saħħa mentali, li għandhom bżonn ammissjoni ġo sptar joħorġu minn hemm. Ma jfissirx li l-pazjenti li għandna f’dan l-isptar se ninsewhom għax għaddej refurbishment b’saħħtu. Ta’ min jgħid li fuq medda ta’ għaxar snin, għal diversi raġunijiet, il-popolazzjoni tal-Isptar Monte Carmeli naqset sostanzjalment. Għaxar snin ilu kien hemm ‘il fuq minn 800 resident f’din l-istituzzjoni, u llum il-ġurnata dik iċ-ċifra naqset b’erba’ darbiet. Fil-fatt bħalissa għandna madwar 200 pazjent. 

Biex nagħmlu refurbishment ta’ dan l-isptar, dawk il-200 pazjent irridu ovvjament neħduhom in konsiderazzjoni u għamilna li stajna biex kemm jista’ ikun noħorġuhom u neħduhom f’residenzi oħra. Sfortunatament l-istigma tas-saħħa mentali ma tħallikx taħdem kif trid. Mhijiex fuq l-istess level playingfield ta’ pereżempju l-anzjani li jkollhom bżonn long-term care. Huwa relattivament faċli li l-Gvern jagħmel Public Private Partnership (PPP) u naslu. Imma s-saħħa mentali hija xi ħaġa totalment differenti. Hija xi ħaġa li dħalt fiha jien personali sentejn ilu, u ma wasalniex għas-sempliċi raġuni li min ikollu spazju fil-privat li jista’ jaqdi tali funzjoni ta’ saħħa mentali, peress li l-proġett huwa saħħa mentali, min-naħa tal-privat mhux dejjem ikun lest li jidħol għal dawn l-inizjattivi, avolja l-Gvern iħallas tajjeb. 

Għalhekk li qed nagħmlu hu li biex nagħmlu refurbishment tal-post ikun hemm trasferiment ta’ pazjenti biex l-areas li jkunu vakati jiġu refurbished. Dan qed jiġri ġewwa Block 1 li se jkun fih żewġ swali. Jien żort il-post f’Diċembru u dawn, fl-opinjoni tiegħi, se jkunu swali state of the art, u se jkunu lesti lejn l-aħħar ta’ Frar ta’ din is-sena. Hemmhekk se jkollna l-potenzjal li noffru kura ta’ saħħa mentali għall-pazjenti li  għandhom bżonn jiġu ammessi u that is second to none. Il-post se jkun fantastiku. Block 1 jiġi bi ġnien miegħu, li ċertament se jgħin ħafna. Fl-istess waqt beda r-refurbishment ta’ dik li tissejjaħ il-Female Ward 2. Diġà qed jitneħħew strutturi perikolużi u fl-istess ħin għaddej ir-refurbishment tal-YPU, dik id-dar int u tasal għall-Isptar Monte Carmeli, li tieħu ħsieb pazjenti li għadhom żgħar fl-età. Il-YPU garden li hemm ma’ din id-dar qiegħed jiġi rranġat u se jkun lest fil-ġimgħat li ġejjin. Tgħiduli jekk il-Gvern ikkommetta ruħu li jkollu acute psychiatric unit f’Mater Dei, għaliex qed isir ir-refurbishment? 

Ir-refurbishment qed isir għaliex, kif qed ngħid, sakemm jinbena l-Acute Psychiatric Unit aħna rridu li l-pazjenti tagħna jkunu rikoverati fi swali idonei. Diġà hemm l-admission wards u hemm unit għan-nisa li, fl-opinjoni tiegħi, huma state of the art. Qiegħed ikompli l-proċess ta’ refurbishment imma bl-istess mod qed ikomplu t-trattazzjonijiet fuq it-tender tal-Acute Psychiatric Unit f’Mater Dei. Biex infakkarkom dan huwa tender wieħed li jiġbor fih l-Acute Psychiatric Unit li se jkun qed joffri spazju għal 135 persuna, imma dak huwa tender konġunt mat-tkabbir tad-Dipartiment tal-Emerġenza. X’qegħdin nagħmlu iktar? 

Fil-faċilità ta’ San Vinċenz, li diġà issemmiet mill-Onor. Membru, dalwaqt se jkollna swali għal dik li ngħidulha l-psikoġerjatrija li hija l-branka tal-psikjatrija li tieħu ħsieb persuni anzjani. Hawnhekk il-persuna anzjana ġeneralment ikollha kondizzjonijiet psikjatriċi assoċjati mal-età avvanzata. Dak huwa xogħol li fi żmien ftit ġimgħat oħra se tkun qiegħda titħabbar din il-miżura. X’qed nagħmlu iktar? Proġett importanti ħafna huwa programm ta’ saħħa mentali għal dawk l-ommijiet u l-missirijiet li jkollhom tarbija, dak li ngħidulu parenatal mental health care. Dan huwa servizz importanti ħafna li se jkun qed jingħata primarjament miċ-Ċentru Ċensu Moran. 

Hemm studji li juru li bejn wieħed u ieħor 20% tan-nisa li jkunu għadhom fil-proċess li jwelldu jew li welldu, b’xi mod jew ieħor, ikunu affettwati minn sfidi ta’ saħħa mentali u jkollhom bżonn l-għajnuna. Ir-rata fl-irġiel, forsi għaliex l-irġiel joqogħdu daqsxejn iktar lura, f’Malta hija ta’ 11%. Dawn huma numri sinifikanti u qbilna mal-esperti fis-suġġett li nibdew noffru servizz ta’ screening nazzjonali għal dawn il-kondizzjonijiet biex inkunu nistgħu nilqgħu għalihom malajr kemm jista’ ikun. Ovvjament iktar ma nkunu nafu bil-problemi fi żmien bikri, l-outcomes sew għall-ġenituri u b’mod speċjali għat-tarbija, se jkunu ħafna aħjar. 

L-istrateġija għas-saħħa mentali bejn l-2020 u l-2030 tagħmel ħafna enfasi fuq kura ta’ saħħa mentali li tiġi mogħtija fil-komunità. Għalhekk huwa importanti li fiċ-ċentri tas-saħħa tagħna jkun hemm servizzi ta’ community mental health clinics. L-iktar kliniċi żviluppati ħafna f’dan ir-rigward huma l-klinika ta’ Ħal Qormi u issa wkoll iċ-Ċentru Ċensu Moran. Aħna rridu li kull ċentru u kull poliklinika tipprovdi dan is-servizz. Nista’ nitkellem dwar l-istrateġija nazzjonali għall-prevenzjoni tas-suwiċidji. Din hija xi ħaġa li konna varajna konsultazzjoni pubblika fuqha s-sena li għaddiet. Ninforma lill-Kumitat konġunt li l-feedback inġabar. Jien naħseb tkellimt fuqha f’waħda minn dawn is-sessjonijiet ukoll. Kollox jinsab lest sabiex inġibu l-go ahead u l-launch tagħha fil-ġranet li ġejjin mill-Kabinett. 

Infakkar li l-Crisis Support Helpline, li taħdem 24/7 fuq in-numru 1579, hija helpline li għenet eluf kbar ta’ nies minn mindu ġiet varata snin ilu. U aħna se nkomplu nissapportjaw dak is-servizz. (Interruzzjonijiet) Skużi? Anzi issa rridu nevolvu dik li jgħidulha s-single door policy, fejn is-servizzi kollha jinġabru f’wieħed u mbagħad il-persuna tkun tista’ tiġi riferuta fejn ikun hemm bżonn. Bħalissa l-community outreach f’Malta huwa limitat imma qegħdin naħdmu fuqu. Il-community outreach f’Għawdex, għal raġunijiet ovvji, huwa iktar żviluppat għax il-popolazzjoni u d-daqs tal-gżira huma dawk li huma. 

Semmejt il-gżira ta’ Għawdex u rrid nagħmel enfasi li l-mudell li qegħdin nipproponu għall-Isptar Mater Dei ikun tali li s-servizz ta’ saħħa mentali jkun integrat f’dan l-isptar, l-istess mudell li ilu jiġi wżat u ittestjat fl-Isptar Ġenerali ta’ Għawdex għal diversi snin. Fl-Isptar Ġenerali ta’ Għawdex għandek il-kura ta’ saħħa fiżika akuta tmiss maċ-ċentru għas-Saħħa Mentali, u għalhekk irridu li dak il-mudell jaħdem f’Malta wkoll. Jien persważ li se jaħdem. Għandna l-konfort tal-partners tagħna Ewropej, diversi pajjiżi, inkluż l-Iżlanda, li qasmu l-esperjenzi tagħhom magħna. U għalhekk kien hemm il-bidla, fl-opinjoni tal-Gvern, li minflok ikun hemm sptar tas-saħħa mentali stand alone, nimxu għal dan il-mudell li qegħdin nipproponu. 

Ovvjament f’dak li għandu x’jaqsam ma’ saħħa mentali hemm diversi NGOs, fosthom ir-Richmond Foundation, li kienu mistednin tagħkom ukoll, li joffru servizz ta’ fejda u aħna nappoġġjawhom, u naħdmu magħhom. Anzi s-sena li ġejja nixtieq naħdem mal-NGOs biex nipprovdu servizzi lill-impjegati tagħna. Diġà jeżistu servizzi ta’ sapport għas-saħħa mentali li huma pprovduti mill-Uffiċċju tal-Prim Ministru, mill-People and Standards Division (PSD), imma nemmen li bil-workforce massiċċa li għandu dan il-Ministeru aħna nixtiequ iktar sessjonijiet, sew group therapy kif ukoll b’mod individwali mal-NGOs ġewwa l-entitajiet tagħna. 

Nista’ nitkellem ftit fuq x’beħsiebna nagħmlu fil-futur qrib. Qabelxejn, irridu nkomplu niżviluppaw is-sistema diġitali u s-sistema ta’ IT support lill-impjegati tagħna. Din hija importanti ħafna, speċjalment jekk qed inkomplu nifirxu s-servizzi tagħna fil-komunità. Jiena llum il-ġurnata naraha xi ħaġa mhux idonea li noqogħdu niġru bil-files tal-pazjenti. Illum għandu  jkollna sistema diġitali, u qed naħdmu fuq sistema li tgħaqqad flimkien is-servizzi kollha tas-saħħa f’sistema waħda. Is-sistemi li għandna bħalissa huma sistemi frammentati, u jawgura tajjeb li l-impjegati tagħna jridu d-diġitalizzazzjoni. Hija bidla importanti, u li kieku l-impjegati tagħna ma jriduhiex, żgur li mhux se naslu. Imma l-fatt li jidher li l-impjegati tagħna jriduha, jiena ottimist li se naslu. Il-Gvern lest li jinvesti €100 miljun fuq medda ta’ għaxar snin sabiex ikollna din is-sistema. Aħna nagħfsu ħafna fuq edukazzjoni u taħriġ, u mhux biss fil-kura, imma wkoll f’dak li għandu x’jaqsam ma’ software, ekwippaġġament u tagħmir li jgħin lit-tobba u lill-infermiera tagħna sabiex jilħqu dijanjosi u biex jagħmlu surveillance tal-pazjenti. 

Din is-sena se nkunu qegħdin nagħmlu wkoll rakkomandazzjonijiet dwar il-problema tal-addiction f’Malta u Għawdex, fejn nafu li din mhijiex problema żgħira. Anzi hija challenging u diffiċli biex wieħed jasal għall-outcomes ta’ eċċellenza mingħajr ma jkun hemm iktar focus, mingħajr ma jkun hemm iktar kooperazzjoni bejn id-diversi ministeri, NGOs, eċċ. Jien hawnhekk inkludejt kollox. Ovvjament jinkludu l-iktar bażiku, bħalma huwa l-alkoħol, li mhu bażiku xejn għax minbarra li joħloq addiction u l-problemi kollha li jmorru miegħu fis-saħħa mentali, ikisser ukoll il-persuna b’mod fiżiku. 

Dwar il-pjanijiet għas-sena d-dieħla - veru li għadna kif bdejna s-sena 2026 – nemmnu li se jkollna sistema diġitali f’idejna u allura l-aċċess tal-persuni għas-servizzi għandu jitjieb. U aħna se nkomplu naħdmu fuq dan. Se nkomplu naħdmu wkoll fuq dawk li huma support services għal meta persuna tiġi discharged mill-isptar. Hawnhekk qed nitkellem fuq żvilupp ta’ iktar halfway houses u follow-up planning, kif ukoll li nkomplu nidentifikaw gaps li jridu jimtlew. Kif semmejna f’diversi diskorsi tal-Baġit, kien beda l-Ministru Clyde Caruana, imbagħad tkellem il-Prim Ministru u wara tkellimt jien, aħna nixtiequ li f’Malta jkollna tliet ċentri primarji ta’ kura ta’ saħħa mentali li jaqdu n-Nofsinhar, iċ-Ċentru u n-North ta’ Malta. 
Għall-2028 qed inbassru li nkunu wasalna qrib li ċ-ċentru tal-psikjatrija akuta amalgamat mal-isptar Mater Dei ikun wasal biex jitlesta, u ovvjament hemmhekk irridu nkissru din l-idea li sfortunatament għadha tipprevali bħalissa tas-silos. Jiena bħala insider, bħala eks impjegat, insomma għadni impjegat tal-isptar Mater Dei, nista’ ngħid li teżisti dik is-silo mentality, fejn l-ispeċjalisti li jikkuraw lin-nies Mater Dei huma speċi differenti mill-ispeċjalisti, mill-psikjatri u l-psikologi li jaħdmu Mount Carmel. Qabel ma nkissru dik id-distinzjoni, is-servizzi tas-saħħa mentali ma jistgħux igawdu l-vantaġġi u l-progress li jgawdu servizzi oħra f’Mater Dei. Dik hija xi ħaġa li nerġa’ ngħid nara ġo fina stess l-ispeċjalisti, li nittrattaw, u li naħseb hija xi tip ta’ problema storika tradizzjonali li l-psikjatri qishom mhumiex speċjalisti bħalna. Dik hemm bżonn li titkisser. 

Għalhekk huwa importanti l-amalgamazzjoni taż-żewġ tipi ta’ saħħa għaliex inti għandek persuna waħda, saħħa waħda, u m’hemmx lok għal dawn id-distinzjonijiet. Fl-2028, ladarba se jkollna s-sistema diġitali in vigore, se jkun iktar faċli li jkollna aċċess għal dak li huwa d-digital screening, id-digital surveillance u l-monitoring li jkunu jistgħu jintegraw servizzi ta’ psikjatrija, psikoloġija kif ukoll servizzi ta’ allied health, fosthom speech and language, eċċ. Bi platform diġitali se tkun iktar faċli li aħna mmexxu ’l quddiem is-servizzi multi dixxiplinarji b’mod ħolistiku. Naħseb li tajtkom sommarju ta’ x’naħseb li huwa importanti dwar il-viżjoni tagħna ’l fejn sejrin. Jekk għandkom xi mistoqsijiet nagħmel mill-aħjar tiegħi biex nirrispondi. Grazzi.

IĊ-CHAIRPERSON: Hawn xi mistoqsijiet? L-Onor. Albert Buttigieg.

ONOR. ALBERT BUTTIGIEG: Ministru, l-ewwel nett nirringrazzjak tal-preżentazzjoni tiegħek. Kif naħseb ilkoll naqblu, is-saħħa mentali ġġorr ċerta stigma li hija mdaħħla fil-kultura Maltija. Il-fatt li issa Mount Carmel se jiġi amalgamat ma’ Mater Dei, li hija wegħda li ilna nisimgħu biha, irridu ngħaddu issa mill-kliem għall-fatti. Il-punt tiegħi mhuwiex dan. Il-punt tiegħi huwa fuq il-Young’s People Unit, il-YPU. Il-fatt li għandek tfal li minn età żgħira diġà għandhom din l-istigma fuqhom, kif ukoll adoloxxenti, taħseb li huwa għaqli li l-YPU jibqa’ f’ambjent kliniku? 

Jekk se tmexxihom lejn Mater Dei se jkunu f’ambjent kliniku. Allura Ministru, taħseb li jkun għaqli għal dawn it-tfal jew adoloxxenti li l-YPU ikun stand alone f’ambjent aktar uman u iktar miftuħ għall-kampanja? Barra minn Malta hemm ukoll dawn il-mudelli, fejn tfal li għandhom problemi ta’ saħħa mentali ma tpoġġihomx ġo sptar jew ġo qafas kliniku imma tpoġġihom fil-kampanja, qalb l-annimali u allura f’ambjent informali. Naf li aħna limitati fejn tidħol kampanja, imma taħseb li jkun għaqli li lit-tfal inpoġġuhom f’setting inqas kliniku? 

IĊ-CHAIRPERSON: Il-Ministru Jo Etienne Abela.

ONOR. JO ETIENNE ABELA: Jiena naħseb li ftit distinzjoni  bejn ammissjonijiet għas-saħħa mentali u ammissjonijiet għas-saħħa fiżika hemm avolja nixtieq li jkunu amalgamati. Però fejn għandek saħħa fiżika, fejn għandek xi ħadd li se jgħaddi minn trawma ta’ operazzjoni kbira, jien personalment ma naqbilx li l-pazjent joħroġ mill-isptar kemm jista’ ikun malajr għas-sempliċi raġuni li ħafna drabi tkun kondizzjoni li taffettwa lill-persuna, u l-persuna jkollha bżonn iż-żmien tagħha biex tirkupra f’ambjent ta’ sptar. Forsi mhux kulħadd jaqbel miegħi imma jien inħoss li pazjent li għadda minn trawma ta’ problema ta’ saħħa fiżika, fosthom xi meninġite, dik il-persuna għandha dritt li tirkupra bil-pass tagħha ġewwa l-isptar. 

Is-sistemi tas-saħħa moderni jimxu b’tali mod li kemm jista’ ikun jaħdmu in a conveyor belt system, fejn jien tajtek it-trattament li kellek bżonn u issa tista’ toħroġli ’l barra malajr kemm jista’ ikun. B’hekk bdew il-proġetti tad-day surgery. Aħna llum il-ġurnata nagħmlu operazzjonijiet kumplessi, fejn pereżempju, inneħħu l-marrara, u l-pazjent imur id-dar dakinhar stess! Noperaw lil xi ħadd fuq ftuq u jmur id-dar dakinhar stess. Nifhem li post il-persuna huwa d-dar u kemm jista’ ikun, jekk il-persuna m’għandhiex bżonn toqgħod l-isptar ma toqgħodx, imma nerġa’ intenni li fuq saħħa fiżika nemmen li l-pazjent għandu dritt li jibqa’ l-isptar sakemm iħossu komdu li jmur id-dar. Issa ovvjament mhux qed ngħid hekk biex il-pazjenti tagħna jibqgħu l-isptar kontinwament. 

F’dak li għandu x’jaqsam ma’ saħħa mentali – jien m’inix espert fis-saħħa mentali imma qed nifhem x’inti tgħid – meta qed ngħidu ammissjonijiet, speċjalment ta’ tfal, ġo area klinika, għandi nifhem li dawn it-tfal li jkollhom bżonn ammissjoni, l-ewwel nett ikunu kategorizzati għaliex tista’ tgħid li bilfors ikunu jridu jiġu admitted. Imma naqbel miegħek li l-perjodu ta’ ammissjoni jrid ikun mill-inqas possibbli għax il-periklu ta’ institutionalization fl-estremitajiet tal-età hemm qegħdin, sew għaż-żgħar kif ukoll għall-anzjani. X’qed nipprova ngħid? Dawn l-ammissjonijiet għat-tfal għandhom ikunu, fl-opinjoni tiegħi, the bare minimum għax imbagħad, kif għedt, aħna nixtiequ niżviluppaw iktar half-way houses. U half-way houses fil-komunità huwa l-aktar post idoneu għaż-żgħażagħ u għat-tfal. 

Ovvjament imbagħad inkun irrid l-esperti jgħidulna u jassiguraw lis-soċjetà meta jkun l-aħjar ħin biex issir din iċ-ċaqliqa. Aħna ’l hemmhekk irridu mmorru, u għalhekk għedtilkom li l-Isptar Monte Carmeli – u hawnhekk qed ninkludi l-popolazzjoni kollha – huwa in the region of average ta’ madwar 200 pazjent. U ġieli jkun hemm ftit iktar. In-numru ta’ sodod li se jkun hemm Mater Dei huma 135 imma mingħajr ma nagħti dettalji żejda hemm Psychiatric Unit ieħor li aħna se nkunu qed nagħtu lura lis-servizzi tas-saħħa mentali, li llum qiegħed fl-isptar Mater Dei li jissejjaħ l-SAU2 u għandu ward adjoining miegħu l-M9. Dawk huma żewġ wards li se ngħaqqduhom f’waħda din is-sena u se nerġgħu nagħtuhom lis-servizzi tas-saħħa mentali wara li nkunu lestejna l-wards tal-Administration Block. Kif qed tara, aħna m’għandniex pjanijiet li nżidu n-numru ta’ sodod għall-ammissjonijiet akuti. In-numru ta’ sodod se nżommuh baxx kemm jista’ ikun għax fl-istess ħin irridu nkomplu ninvestu fil-komunità. 

Naħseb fattur importanti ħafna li wassal għal iktar kura ta’ saħħa mentali fil-komunità kien it-tibdil fil-liġi li t-trattament li jrid jiġi mogħti bilfors, illum il-ġurnata jista’ jiġi mogħti fil-komunità. Mela allura fejn qabel pazjent kien ikollu jiddaħħal fi sptar biex jirċievi l-kura tiegħu bil-liġi, illum il-ġurnata dak is-servizz jiġi mogħti fil-komunità. U naħseb dik kienet żvolta importanti ħafna għal pajjiżna. Nemmen li dawn it-tip ta’ servizzi fil-komunità u fid-dar tal-persuna nistgħu nkomplu niżviluppawhom u nkabbruhom.

IĊ-CHAIRPERSON: Iktar mistoqsijiet? L-Onor. Albert Buttigieg.

ONOR. ALBERT BUTTIGIEG: Ministru, inti semmejt l-addictions u dan huwa suġġett li nitkellem ħafna fuqu għax għamilt żmien naħdem mal-vittmi tal-abbuż. Bħala Ministru tas-Saħħa, u anke bħala persuna ġejja mill-professjoni medika, ma taħsibx li l-problema tal-kokaina f’pajjiżna hija xi ħaġa allarmanti? Fir-realtà l-istil ta’ ħajja u l-istejjer li nisimgħu juru li din hija problema kbira. U allura bħala Ministru tas-Saħħa tħoss li huwa xi ftit jew wisq allarmanti l-użu u l-abbuż tal-kokaina?

IĊ-CHAIRPERSON: Il-Ministru Jo Etienne Abela.

ONOR. JO ETIENNE ABELA: Naqbel miegħek mija fil-mija. Hija trend li tinkwetani u ddejjaqni. Sfortunatament it-trend li qed naraw f’ħafna mill-pajjiżi żviluppati hija l-kokaina u d-droga sintetika. Fil-fatt ftit ilu kont l-Olanda u f’wieħed mill-portijiet tal-Olanda jgħaddu minnu, bejn wieħed u ieħor, USD 20 biljun worth ta’ droga sintetika bejn l-Ewropa u l-Amerka. Jiġifieri l-problema hija serja ħafna. 

IĊ-CHAIRPERSON: L-Onor. Albert Buttigieg.

ONOR. ALBERT BUTTIGIEG: Imma issa hemm ukoll id-droga sintetika, il-fentanyl, speċjalment fl-Istati Uniti, fejn in-nies jispiċċaw qishom zombies. 

ONOR. JO ETIENNE ABELA: Hekk hu. 

ONOR. ALBERT BUTTIGIEG: Kemm qegħdin nippreparaw għal din l-eventwalità? Għax xi darba din sfortunatament se tasal f’pajjiżna wkoll. 

ONOR. JO ETIENNE ABELA: Din hija xi ħaġa li għandha x’taqsam ħafna mal-edukazzjoni. L-edukazzjoni taż-żgħar tagħna hija importanti. Konna qegħdin nitkellmu fuq il-kokaina. Il-kokaina llum il-ġurnata hija meqjusa bħala recreational drug, li tista’ teħodha darba, darbtejn, meta jkollok xi event u trid tieħu gost. M’hemmx bżonn toqgħod tixtri ħafna alkoħol biex tiddamdam bih imma tieħu l-kokaina u tħossok aħjar. Ovvjament dik hija retorika ħażina u perikoluża għaliex ftit hemm mediċini li huma addictive daqs il-kokaina, u l-kokaina għad li ma tagħtikx addiction fiżika, jiġifieri mhux bħall-eroina, imma hija addiction iktar insidjuża u perikoluża għax hija addiction psikoloġika. 

Iż-żgħar tagħna għandhom jagħrfu dan il-periklu u napprezza ħafna l-billboards li nara, ġeneralment ikunu madwar il-festi, kif inhu xieraq. Il-kokaina hija waħda mill-kawżi primarji ta’ puplesija u attakki tal-qalb fost iż-żgħażagħ. Issa mhux kull min ikollu 30 sena u jidħol Mater Dei jew l-Isptar Ġenerali ta’ Għawdex b’attakk tal-qalb nagħtuh it-tikketta li ġralu hekk għax ħa l-kokaina. Ma rridx ngħid hekk. Però in-numru ta’ persuni taħt il-50 sena li jiġu l-isptar bi problemi ta’ saħħa, din imbagħad issir problema kronika. Ladarba jkollok puplesija u ssir diżabbli, diffiċli ħafna terġa’ tiġi lura għan-normal. Kieku dawn iż-żgħar u ż-żgħażagħ jaħsbu x’jista’ jiġri meta jkunu qed jitħajru jużaw il-kokaina ...

Illum il-ġurnata ż-żgħar iridu jintlaħqu permezz tas-social media. Jien mhux qed ngħid li naqbel li s-social media għandha tiġi wżata b’mod indiskriminat fiż-żgħar. Anzi jien diffidenti ħafna mis-social media fiż-żgħar. Hija xi ħaġa li ddejjaqni wkoll. Però b’xi mod irridu naslu bħala soċjetà u mhux bħala Gvern waħdu. Il-Gvern waħdu mhux se jasal. Bħala soċjetà waħda rridu li naslu għand iż-żgħar u jekk hemm bżonn nuruhom b’mod grafiku x’jista’ jiġri meta tabbuża mill-kokaina. (Interruzzjonijiet) Skużi? Iva, l-infurzar huwa importanti wkoll, però aħna llum kollha kbar, u jekk xi ħadd jiddeċiedi li jrid jagħmel xi ħaġa, diffiċli żżommu milli ma jagħmilhiex. L-infurzar huwa importanti u kieku m’għandniex l-infurzar li għandna, il-problema ċertament tkun iktar diffuża. 

Din trid tiġi mill-individwu li jkun equipped bin-knowledge li affarijiet bħal dawn ma tersaqx lejhom, u hija xi ħaġa li nistgħu niksbu għax ir-rati ta’ tipjip ta’ sigaretti f’pajjiżna kont sodisfatt ħafna li fiż-żgħar naqas. Jiġifieri m’għadx hawn dik it-trend li tpejjep biex tidher sexy. Issa bl-istess mod li sar għat-tipjip irid isir għall-kokaina u għad-drogi sintetiċi, imma ma ninsewx li l-alkoħol ikisser il-menti u l-ġisem. 

IĊ-CHAIRPERSON: Iktar mistoqsijiet? L-Onor. Ian Vassallo.

ONOR. IAN VASSALLO: Bħalissa għaddejja kampanja verament interessanti fuq ix-xorb. Hemm riklam veru tajjeb fuq tifla li qed tistenna lil ommha u lil missierha. U xtaqt ngħid prosit lil min kien wara dak ir-reklam għax vera tajjeb. Forsi nistgħu nimxu fuq dik il-linja għal din ukoll. Xi ħaġa tajba nfaħħruha dejjem. Dak ir-riklam huwa verament xokkanti u jibqa’ f’moħħok. U naħseb li laħaq in-nies.

IĊ-CHAIRPERSON: Il-Ministru Jo Etienne Abela.

ONOR. JO ETIENNE ABELA: Jiena l-ewwel riklami xokkanti u grafiċi li rajt fuq l-alkoħol u l-kokaina kienu meta kont għadni ngħix barra minn Malta. Għadni niftakarhom sal-lum u jqajmuli ġismi xewk xewk meta niftakar fihom. Kultant ikun hemm bżonn dan il-viżwal xokkanti biex nitgħallmu. In-nies l-aħjar li jitgħallmu mill-esperjenzi ta’ ħaddieħor, imma kultant l-esperjenza tagħna nfusna l-aktar li tgħallimna. Fejn għandu x’jaqsam sustanzi bħal dawn, l-alkoħol u d-drogi, fosthom il-kokaina u d-droga sintetika, huwa ħafna aħjar li ma nesperjenzawhomx x’jistgħu jagħmlulna. U allura ma nipprovawx nersqu lejhom. 

IĊ-CHAIRPERSON: Grazzi ħafna Ministru. Jiena wkoll għandi xi mistoqsijiet. Tista’ tgħidilna ftit kif taħdmu bħala Ministeru? Ħafna mill-affarijiet li semmejt jinvolvu elementi ta’ edukazzjoni kif ukoll elementi mill-ambitu soċjali. Pereżempju, jekk qed nitkellmu fuq tfal li se jkunu admitted il-YPU, naf li hemm servizzi ta’ għalliema li jmorru l-YPU. Min-naħa soċjali, jekk qed nitkellmu fuq addictions, ovvjament hemm l-impatt soċjali, u allura hemm l-involviment ukoll ta’ ministeru u entitajiet oħrajn. Dik hija l-ewwel mistoqsija. Semmejt l-Isptar Monte Carmeli kif ukoll il-ftuħ tal-acute ward li se jkun hemm Mater Dei. Jekk fl-2028 se jmur kollox Mater Dei, jekk fthimt sew, tista’ tgħid jekk hemmx xi pjanijiet dwar x’se jsir mill-Isptar Monte Carmeli? 

Nixtieq nistaqsi wkoll minħabba li rridu noffru ħafna servizzi u l-pjanijiet hemm qegħdin, imma ovvjament għandna bżonn il-professjonisti li jagħtu s-servizz. Tista’, jekk jogħġbok, tgħid jekk hux qegħdin isiru diskussjonijiet mal-Università, mal-MCAST u ma’ Barts fuq kemm se jkunu qegħdin ifornu professjonisti i jkunu jistgħu jagħtu dawn is-servizzi? 

U fl-aħħar,  u mhux l-inqas, semmejt ukoll il-kura ħolistika, jiġifieri jekk xi ħadd jagħmel operazzjoni, x’inhu l-aspett psikoloġiku li wieħed irid jieħu ħsieb? U allura hemmx il-ħsieb li jkun hemm iktar health psychologists li jkunu qegħdin joffru mhux biss is-sostenn jekk issir operazzjoni kbira, bħal pereżempju, xi ħadd jitlef sieq jew id, jew xi parti oħra minn ġismu, imma anke fejn jidħlu addictions, ikunu jistgħu jsegwu ċerti programmi biex ikunu jistgħu jgħinu fl-irkupru tagħhom?

ONOR. JO ETIENNE ABELA: Mela ħalli nibdew mill-aħħar mistoqsija. Aħna għandna pjan li ma jirrigwardax is-saħħa mentali biss, imma għandna pjan sabiex ningaġġaw lin-nies, ovvjament irridu nħarrġuhom, sabiex ikunu health ambassadors. U dan jinkludi proprjament dak li għedt inti Sinjura President. Il-psikoloġija tidħol fiha. Aħna nixtiequ li dawn l-impjegati l-ġodda jkunu jistgħu jsegwu lil pazjenti u se nibdew b’dawk il-pazjenti li l-aktar ikollhom proċess trawmatizzanti fl-isptar, sew min-naħa ta’ physical health kif ukoll min-naħa ta’ mental health. U dawn il-professjonisti jkunu mal-persuna minn qabel ma tidħol l-isptar, għal dawk il-viżti ppjanati, sa ma toħroġ mill-isptar. Imbagħad ikun hemm konnessjoni mal-programmi tal-outreach. Issa kif nafu mhuwiex faċli li tipproduċi l-psikologi. 

Naħseb huwa iktar faċli tipproduċi psikjatri, imma psikologi mhuwiex faċli tipproduċihom, li tħaddimhom miegħek u li jibqgħu miegħek. Dik hija xi ħaġa li hemmhekk ċertament il-Gvern jista’ jagħmel titjib. Ovvjament hemm diversi ministeri li jkunu jridu dawn il-professjonisti magħhom. Fil-fatt il-psikologi huma in high demand bħalma huma s-social workers li ma kellix l-opportunità li nsemmi. F’dan it-tip ta’ xogħol is-social worker huwa importanti ħafna, u jiena nformat li l-Ministri Clifton Grima u Michael Falzon, illum stess ħabbru li se jkunu qegħdin jiġu mogħtija ħafna iktar inċentivi lill-istudenti li jridu jsegwu l-perkors tas-social work. Dak huwa żvilupp importanti. 

Dwar l-Isptar Monte Carmeli tkellimt ħafna imma nsejt insemmi l-Case Unit li huwa l-kunċett il-ġdid li amalgamajna fih iċ-Child Development & Assessment Unit u ċ-Child Psychiatric Outpatients. Dawn amalgamajniehom f’unit wieħed, u waħda mir-raġunijiet hi li nistgħu naqsmu r-riżorsi li kellna b’mod aħjar. Iċċentralizzajna r-riżorsi biex inkunu nistgħu noffru servizzi aktar ħolistiċi. L-ewwel mudell, bħalma kien il-mudell tal-isptar, beda ġewwa Għawdex. Jien informat li s-sena l-oħra biss ġewwa l-Case Unit ta’ Għawdex ħadna ħsieb 3,247 tifel u tifla. Dan kien għadu biss il-bidu. Fil-ftit ġimgħat li ġejjin se nkunu qegħdin niftħu l-Case Unit ta’ Malta, f’Birkirkara, fejn ovvjament il-volum ta’ persuni hemmhekk se jkun ħafna ikbar. 

Li ma semmejtx hu li mar-Richmond Foundation, flimkien mas-Segretarju Parlamentari Alison Zerafa Civelli, din is-sena varajna inizjattiva li għadha fl-infanzja tagħha, imma fejn f’kull lokalità qegħdin noffru l-mental health first aid. Din hija xi ħaġa li jien kont esperjenzajtha flimkien ma’ Dr Lydia Abela fi skola ġewwa ż-Żejtun, u deherli li kienet idea tajba ħafna, u għalhekk mexxejnieha fil-komunità. L-istess hija inizjattiva li għadha fl-infanzja tagħha, u tista’ biss tikber fis-snin li ġejjin. Huwa importanti li teduka u tħarreġ lill-impjegati tiegħek, imma s-soċjetà importanti tkun taf x’jiġifieri saħħa mentali. X’inhuma s-sintomi ta’ xi ħadd li forsi riesaq lejn ix-xifer tas-suwiċidju?

Huwa importanti sew għall-persuna li tmur tagħmel il-kors imma anke biex dik il-persuna tkun tista’ tgħin lil ta’ madwarha u lil dawk li qatt m’għamlu l-kors. Aħna nixtiequ li kulħadd jagħmel il-kors għax qiegħed jiżra’ żerriegħa fis-soċjetà tagħna, li kulma jmur is-soċjetà tgħin lilha nnifisha u tibni dak il-livell ta’ reżiljenza li hemm bżonn. Din hija xi ħaġa li l-kollega tiegħi s-Segretarju Parlamentari Malcolm Paul Agius Galea ħa ġewwa St Vincent de Paule wkoll. Hija idea li nemmen li nistgħu nkomplu nxerrduha. Il-mental health first aid huwa copyright tar-Richmond Foundation. 

IĊ-CHAIRPERSON: Se jkun qed jingħata permezz ta’ skema tal-Gvern fil-postijiet tax-xogħol ukoll. 

ONOR. JO ETIENNE ABELA: Hekk hu. Hija idea li bdiet żgħira imma jien ottimist li se tkompli tikber. 

IĊ-CHAIRPERSON: X’se jsir mill-Isptar Monte Carmeli? 

ONOR. JO ETIENNE ABELA: Fl-Isptar Monte Carmeli jistgħu jsiru ħafna affarijiet. Naħseb li kulma jmur il-popolazzjoni tagħna qiegħda tixjieħ. Meta jien kont Ministru għall-Anzjanità kien hemm waiting list sostanzjali ta’ persuni li jixtiequ jidħlu ġo care home. Illum, erba’ snin wara, il-baġit żidnieh b’ma nafx kemm-il darba. Żdiedu d-djar tal-anzjani u se jkomplu jiżdiedu. Jiġifieri dejjem se jkun hemm waiting list. Jien sodisfatt li l-waiting list għall-persuni li huma category I, jiġifieri l-iktar nies li huma dipendenti, tista’ tgħid m’hemmx. Dawk huma persuni li nieħdu ħsiebhom f’San Vinċenz de Paule. Però persuni f’kategoriji oħra, category II u category III, speċjalment category III, il-lista dejjem hemm qiegħda u nipproġetta li se tibqa’ tikber. 

Bħala ċentru għall-kura ġerjatrika naħseb li huwa tajjeb. L-istess għall-kura psikoġerjatrika hija tajba wkoll. Dak huwa post kbir li jista’ jilqa’ fih servizzi oħrajn, inkluż servizzi bħal dak tal-ġenetika. Ma narax għalfejn m’għandux ikun hekk. Għalhekk importanti li l-proċess ta’ refurbishment ikompli għaddej għax meta se joħorġu mis-servizz ta’ saħħa mentali akuta, hemmhekk se jkollok post li huwa asset importanti. 

IĊ-CHAIRPERSON: Hawn iktar mistoqsijiet? L-Onor. Ian Vassallo.

ONOR. IAN VASSALLO: Ministru, skużani ma kontx preżenti mill-bidu imma weħilt fit-traffik. Mil-lum sakemm jiftaħ iċ-Ċentru tas-Saħħa Mentali fl-Isptar Mater Dei, bħala outpatient services se jibqgħu jingħataw biss mill-ispazju limitat li hemm fl-Isptar Mater Dei bħalissa u miċ-ċentri tas-saħħa? Qabel kellna l-ward u l-outpatients tas-saħħa mentali li n-nies għadhom qed jistaqsu ħafna għaliha. Se jkun hemm xi ħaġa temporanja sakemm titlesta dik il-faċiilità?  

ONOR. JO ETIENNE ABELA: Din is-sena stess, kif kont qed nispjega, ladarba jkollna l-wards il-ġodda fl-Administration Block, dik li llum hija l-Ward SAU2 u magħha hemm l-M9. Dik se nagħtuha lura lis-servizzi tas-saħħa mentali. Anzi se tkun akbar għax magħha se jkun hemm l-M9. Dik se tkun biżżejjed bħala bidu, imma ovvjament mingħajr l-Acute Psychiatric Unit, it-tender maħruġ għal 135 sodda, u l-ward waħedha mhux se tkun biżżejjed. 

IĊ-CHAIRPERSON: Hawn iktar mistoqsijiet? (Onor. Membri: Le) Ministru, nirringrazzjawk ħafna ta’ din l-ispjegazzjoni dettaljata li tajtna. Nirringrazzjakom.  

Fil-5.40 p.m. il‑Kumitat aġġorna għal data li kellha tiġi komunikata aktar tard.

